*Lisa 1*

*SKA teavituskiri 2025*

Tere

Teie vanaduspensioni iga on saabumas ja Teil tekib õigus jääda vanaduspensionile alates ........

**Pensionile jäämiseks tuleb Teil esitada avaldus.** Avaldusevormi leiate meie kodulehelt [www.sotsiaalkindlustusamet.ee](http://www.sotsiaalkindlustusamet.ee/) ([blanketid - pensioni blanketid](https://www.sotsiaalkindlustusamet.ee/asutus-uudised-ja-kontakt/dokumendid/taotlused-blanketid#pension)).

Kui soovite hakata vanaduspensioni saama pensioniõiguse tekkimise päevast, peate avalduse esitama üheksa kuu jooksul - alates 6 kuud enne õiguse tekkimist **kuni 3 kuu jooksul peale õiguse tekkimist**.

Vanaduspensioni **määramiseks peab Teil olema vähemalt 15 aastat** Eesti pensionistaaži. Pensionistaaž jaguneb ***pensioniõiguslikuks staažiks*** (mida arvestatakse dokumentide alusel kuni 31.12.1998) ja ***pensionikindlustusstaažiks*** (mida arvestatakse isikustatud sotsiaalmaksu alusel alates 01.01.1999).

Pensioniõigusliku staaži arvestamiseks saatke palun koos pensioniavaldusega järgmised dokumendid:

* tööraamat või muud töötamist tõendavad dokumendid (arhiiviteatis, tööleping, käskkiri, korraldus vms.);
* kutsekooli, kesk-eriõppeasutuse või kõrgkooli diplom (statsionaarses õppevormis õppimise korral);
* sõjaväepilet (kui olete kohustuslikus korras teeninud Nõukogude armees);
* lapse sündi tõendav dokument (kui andmed Rahvastikuregistris puuduvad);
* abiellumisel nime muutnud isikul abielu tõendav dokument (kui abielu on sõlmitud väljaspool Eestit);
* teise vanema nõusolek lapse kasvatamise/väikelapse eest hoolitsemise aja arvamiseks pensionistaaži hulka.

**Kui Te olete loetletud dokumendid juba varasemalt Sotsiaalkindlustusametile esitanud, siis ei ole vaja neid uuesti esitada.**

Pensioniavalduse ja täiendavad dokumendid saate meile edastada:

* [Sotsiaalkindlustusameti iseteeninduses](https://iseteenindus.sotsiaalkindlustusamet.ee/), alustades suhtlust
* elektrooniliselt aadressil [info@sotsiaalkindlustusamet.ee](mailto:info@sotsiaalkindlustusamet.ee)
* posti teel aadressile Paldiski mnt 80 Tallinn 15092
* tuues isiklikult [Sotsiaalkindlustusameti klienditeenindusse](https://www.sotsiaalkindlustusamet.ee/et/organisatsioon-kontaktid/ska-klienditeenindused)

Kui soovite küsida nõu oma pensioni kohta kas veebi teel või kontoris, broneerige selleks aeg meie iseteeninduskeskkonnas <https://iseteenindus.sotsiaalkindlustusamet.ee/bookings/booking>

Pensioniavalduse läbivaatamise aeg sõltub sellest, kas meil on olemas kõik pensioni määramiseks vajalikud dokumendid. Kui  kõik korrektsed dokumendid on olemas, teeme pensioni määramise otsuse 30 tööpäeva jooksul alates Teie vanaduspensioniikka jõudmise päevast. Otsus edastatakse Teile iseteeninduskeskkonda ning selle kohta saate teavituse oma e-posti aadressile.

Kui soovite saada pensionitunnistust, siis palume Teil see tellida märkides soovi pensioniavaldusele. Lisage avaldusele kindlasti **arvelduskonto number**, kuhu soovite hakata saama pensioni.

Pensioni määramise ja maksmise üheks eelduseks on registreeritud elukoht. Palume Teil kontrollida, kas Teie andmed Rahvastikuregistris on korrektsed!

Pensioni taotlemise ja liikide kohta saate täiendavalt lugeda meie kodulehelt <https://www.sotsiaalkindlustusamet.ee/>

Lugupidamisega

Sotsiaalkindlustusamet

[info@sotsiaalkindlustusamet.ee](mailto:info@sotsiaalkindlustusamet.ee)